Virale flasker endrer unges forhold til vann
Unge drikker vann som aldri før. – Det er på en måte den nye røykepausen, sier Harald Myklebust (18). Ulike vannflasker har over flere år gått viralt i sosiale medier. Tørste nordmenn har kastet seg på, og i skrivende stund er det flasken fra Stanley som tar landet med storm. Nå er det nesten litt rart om man ikke har en vannflaske lett tilgjengelig. Det mener elever på Elvebakken videregående.  – Jeg føler meg naken uten, sier Herman Skaug (18) med en Stanley-flaske i hånda. Klassekameratene Jens Toverud (18) og Harald Myklebust (18) går aldri ut av huset uten sine flasker fra Nalgene og Hydro.  Toverud viser til at vannflasken og tilgangen på vann har blitt en slags avhengighet. – Jeg er blitt avhengig av vann. Når jeg får litt vondt i hodet, tar jeg fort en slurk vann og føler meg bedre. Det er kanskje noe placebo der også, sier han. «Den nye røykepausen» Elevene forteller at de ofte går ut av timene for å fylle på flaskene i vannautomatene som står rundt omkring i skolegangene. – Vi har fått tilbakemeldinger fra lærere som opplever at vannautomatene har blitt et slags nytt møtested, sier Myklebust. – Det er på en måte den nye røykepausen, ler han. Visste du at det også kan bli for mye vann? Se video under. Positiv trend Klinisk ernæringsfysiolog med doktorgrad i ernæring, Tine Sundfør, synes det er positivt at unge allerede nå skaper et slikt forhold til vann. – I et folkehelseperspektiv er det viktigste å bytte brus med vann. Da er det veldig fint at noen nesten kan føle seg naken uten vannflasken, sier hun. Videre viser hun til at det generelt drikkes mye mer brus i dag enn før. Tall fra Helsedirektoratet viser at omsetningen av brus og mineralvann er mer enn tidoblet siden 1950-årene. Hun tror trenden kan gjøre at man drikker mindre brus, og kanskje spesielt brus med sukker. – På skolene har det blitt mer av slike vannautomater. Det ønsker jeg også mer av på offentlige steder, sier Sundfør. Forventer flere flasker De tre elevene på Elvebakken tror derimot ikke at «vannflaske-æraen» blir over med det første. – Det går i perioder. Det kommer nok enda en bølge med nye flasker, sier Myklebust.
Ulike vannflasker har gått viralt Elever ved Elvebakken videregående skole føler en «avhengighet» for vann og holder alltid vannflasker tilgjengelig Flere elever tar pauser for å fylle vannflaskene, sammenlignes med «den nye røykepausen» Ernæringsfysiolog Tine Sundfør mener trenden er positiv og kan redusere brusinntak Elvebakken-elevene tror at «vannflaske-æraen» vil fortsette å utvikle seg